দোকান তো গেলই, ছাই হয়ে গেল ছয় বোনের জমানো পুঁজিও।
দমদম ক্যান্টনমেন্টের গোরাবাজারে পুরনো শেডের কাছে বোনদের মুড়ি, মুড়কি-সহ পুজোর প্রসাদ সামগ্রীর দোকান। ছোট বোন ইতি কুণ্ডু ছাড়া বাকিরা বিবাহিত। সংসার সামলে ভাগ করে দোকান চালাতেন সোনালি রায়, মিঠু সাহা, সোমা রায়চৌধুরী, কাকলি তালুকদার এবং রাখি সাহারা। মহাজনদের বকেয়া মেটানোর জন্য ব্যবসার দেড় লক্ষ টাকা সোমবার দোকানে রাখা ছিল। সাধারণত নগদ টাকা দত্তপুকুরে মায়ের কাছে গচ্ছিত রাখতেন বোনেরা। সরস্বতী পুজোর আগের দিন দোকান বন্ধ করতে দেরি হয়। শেষ ট্রেনে মা অতগুলো টাকা নিয়ে দত্তপুকুরে ফিরবেন? এই ভেবে দোকানেই টাকা রেখে দেওয়া হয়। রবিবার রাতের অগ্নিকাণ্ডে সেই পুঁজি ছাই।
বস্তুত, পুরবাজারের ধ্বংসস্তূপে ছাইচাপা রয়েছে এক-একটা পরিবারের সর্বস্বান্ত হওয়ার কাহিনি। চালপট্টির কাছে বিস্কুটের গুদাম সন্ধ্যা পালের। স্বামীর ছ’মাস ধরে ডায়ালিসিস চলছে। একমাত্র ছেলে ইঞ্জিনিয়ারিং পাশ করলেও কর্মহীন। জীবনবিমা সংস্থায় সঞ্চিত অর্থ তুলে নেওয়ার জন্য যাবতীয় কাগজপত্র গুদামে রেখেছিলেন। রবিবার রাতে দক্ষিণ রবীন্দ্রনগর থেকে বাজারে পৌঁছে দেখেন, দমকলের গাড়িতে জল নেই। নর্দমা থেকে বালতিতে জল তুলে পাড়ার ছেলেদের বলেছিলেন আগুন নেভাতে। মঙ্গলবার তাঁর প্রশ্ন, ‘‘ঘুরে দাঁড়াব কীভাবে!’’ 
তবে আশাবাদী ড্রাই ফ্রুটসের দোকানমালিক দীপক সাউ। সপরিবারে ধ্বংসস্তূপ পরিষ্কার করতে গিয়ে পেলেন গণেশের মূর্তি এবং এক প্যাকেট কয়েন। বললেন, ‘‘কামব্যাক হবেই, বলুন!’’